b"\n_START_ARTICLE_\nFrancesc Colomer S\xc3\xa1nchez\n_START_SECTION_\nBiografia\n_START_PARAGRAPH_\nNascut a Benic\xc3\xa0ssim (Plana Alta) el 1966, es va llicenciar en Filosofia i Ci\xc3\xa8ncies de l'Educaci\xc3\xb3 per la Universitat de Val\xc3\xa8ncia. Posteriorment es va doctorat en Humanitats per la Universitat Jaume I l'any 2000, amb una tesi sobre Bartolom\xc3\xa9 de Las Casas que fou publicada el 2009 amb el t\xc3\xadtol Un di\xc3\xa1logo sin fronteras. Desde Las Casas a la Alianza de Civilizaciones, amb pr\xc3\xb2leg del president del govern espanyol Rodr\xc3\xadguez Zapatero. Tamb\xc3\xa9 compta amb un m\xc3\xa0ster en Dret Internacional i Relacions Exteriors. La seua experi\xc3\xa8ncia docent se centra en l'ensenyament secundari com professor d'\xc3\x88tica._NEWLINE_Pel que fa a l'activitat pol\xc3\xadtica, Colomer fou coordinador comarcal d'Esquerra Unida del Pa\xc3\xads Valenci\xc3\xa0 a la Plana Alta, tamb\xc3\xa9 particip\xc3\xa0 amb la creaci\xc3\xb3 de Nova Esquerra i s'integr\xc3\xa0 amb aquesta al Partit Socialista del Pa\xc3\xads Valenci\xc3\xa0. Fou diputat a les Corts Valencianes a les eleccions de 1991 i 1995 per EUPV, i a les de 1999 i 2003 pel PSPV, sempre per la circumscripci\xc3\xb3 de Castell\xc3\xb3._NEWLINE_Ha estat alcalde de Benic\xc3\xa0ssim en tres etapes diferents, entre 1991 i 1995 amb les sigles d'EUPV, entre el 2003 i el 2004 ja amb el PSPV i amb el qual va sofrir una moci\xc3\xb3 de censura presentada pel Partit Popular junt a un partit local, i per \xc3\xbaltim des del 2007 fins al 2011 amb el suport d'un regidor d'EUPV. Tamb\xc3\xa9 ha estat portaveu socialista a la Diputaci\xc3\xb3 de Castell\xc3\xb3, des d'on exerc\xc3\xad la tasca d'oposici\xc3\xb3 al president provincial Carlos Fabra (del PP) amb el qual va mantindre forts enfrontaments per les den\xc3\xbancies continuades pel comportament poc transparent de Fabra._NEWLINE_Francesc Colomer va recolzar la candidatura de Ximo Puig a la secretaria general del PSPV a l'XI Congr\xc3\xa9s celebrat el 2008 a Val\xc3\xa8ncia i que finalment va guanyar Jorge Alarte. El mateix any, Colomer fou nomenat Secretari General Prov\xc3\xadncial del PSPV de Castell\xc3\xb3 arran dels acords entre ambdues candidatures per tal de mantindre el partit cohesionat. A les eleccions a les Corts Valencianes de 2015 va ser escollit diputat i va ser nomenat President de les Corts Valencianes en juny de 2015. El mes seg\xc3\xbcent renunci\xc3\xa0 a l'esc\xc3\xb3 quan fou nomenat president de l'Ag\xc3\xa8ncia Valenciana de Turisme. Des de juliol de 2015 est\xc3\xa0 al front de l'Ag\xc3\xa8ncia Valenciana de Turisme i el 2018 fou nomenat Secretari Auton\xc3\xb2mic de Turisme."